b'\n_START_ARTICLE_\nBokserprotokollen\n_START_PARAGRAPH_\n1901-traktaten, kjent som Xinchou-traktaten (kinesisk: \xe8\xbe\x9b\xe4\xb8\x91\xe6\x9d\xa1\xe7\xba\xa6) i Kina, og mer alminnelig kjent som  Bokserprotokollen eller Fredsavtalen mellom Stormaktene og Kina, var en fredsavtale undertegnet den 7. september 1901 mellom Qing-dynastiet i Kina og  \xc3\xa5ttenasjonsalliansen: Storbritannia, USA, Japan, Russland, Frankrike, Tyskland, Italia, \xc3\x98sterrike-Ungarn, Belgia, Spania og Nederland etter at Kina tapte Bokseroppr\xc3\xb8ret for \xc3\xa5tteralliansens ekspedisjonsstyrker. _NEWLINE_Kina skulle snart betrakte denne protokollen som \xc3\xa9n av mange ulikeverdige avtaler som landet var blitt tvunget til \xc3\xa5 undertegne siden f\xc3\xb8rste opiumskrig.\n_START_SECTION_\nKlausulene\n_START_PARAGRAPH_\nDet beseirede Qing-dynastiet ble p\xc3\xa5lagt \xc3\xa5 betale krigserstatninger p\xc3\xa5 450 millioner tael av fint s\xc3\xb8lv (p\xc3\xa5 den tiden verdt ca. 67,5 millioner pund eller 333 millioner US-dollar) med en rente p\xc3\xa5 4% per \xc3\xa5r i 39 \xc3\xa5r, og m\xc3\xa5tte til slutt betale hele 982 238 150 tael (ca. 34 683 tonn s\xc3\xb8lv) for de tap som ble p\xc3\xa5f\xc3\xb8rt \xc3\x85ttenasjonsalliansen, der USAs andel var 7,32%, den russiske 28,97%, den tyske 20,02%, den franske 15,75%, den britiske 11,25%, den japanske 7,73%, den italienske 7,32%, den belgiske 1,89%, den \xc3\xb8sterriksk-ungarske 0,89%, den nederlandske 0,17%, og den spanske, portugisiske, svenske og norske 0,025% hver._NEWLINE_Qing-regjeringen m\xc3\xa5tte ogs\xc3\xa5 g\xc3\xa5 med p\xc3\xa5 at fremmede lands styrker ble stasjonert i Beijing. I tillegg hadde de alliere satt enkekeiserinne Cixi p\xc3\xa5 sin liste over krigsforbrytere. Men etter at provinsialoffiserer som Li Hongzhang og Yuan Shikai hadde forsvart henne med at hun ikke hadde noen kontroll overhodet over hendelsene, ble navnet hennes fjernet. Hun ble imidlertid p\xc3\xa5lagt \xc3\xa5 tre tilbake og slutte med \xc3\xa5 legge seg opp i statsanliggender. _NEWLINE_Andre klausuler ila et forbud mot v\xc3\xa5penimport til 1903 og handlet om henrettelser av embedsb\xc3\xa6rere i regjeringsverket som hadde v\xc3\xa6rt innblandet i oppr\xc3\xb8ret.\n_START_SECTION_\nPolitiske f\xc3\xb8lger\n_START_PARAGRAPH_\nProtokollen styrket den allerede p\xc3\xa5g\xc3\xa5ende desentralisering av makt i Kina, fra sentralregjeringen til provinsene. Dette skyldtes at b\xc3\xa5de Li Hongzhang og Yuan Shikai hadde forsinket og til slutt latt v\xc3\xa6re \xc3\xa5 f\xc3\xb8lge ordre fra Qing-regjeringen om \xc3\xa5 slutte seg til bokserne under oppr\xc3\xb8ret. Begge kontrollerte sv\xc3\xa6rt slagkraftige armeer, nemlig Beiyangh\xc3\xa6ren og Den nye h\xc3\xa6r, som senere ble sammensl\xc3\xa5tt under Yuan Shikai etter Li Hongzhangs d\xc3\xb8d. _NEWLINE_Protokollen var ogs\xc3\xa5 med p\xc3\xa5 \xc3\xa5 utl\xc3\xb8se reformene under det sene Qing-dynasti, som for det meste fulgte opp de hundre dagers reform fra 1898, og ledet frem til 1911-revolusjonen.\n_START_SECTION_\n\xc3\x98konomiske f\xc3\xb8lger\n_START_PARAGRAPH_\nDen enorme skadeserstatningen p\xc3\xa5 450 millioner s\xc3\xb8lvtaeler var en tung byrde p\xc3\xa5 de vanlige kineser, fordi skattebyrden m\xc3\xa5tte skjerpes. Statskassens anstrengte \xc3\xb8konomi virket dessuten hemmende p\xc3\xa5 reformene man ville gjennomf\xc3\xb8re.\n_START_SECTION_\nSosiale f\xc3\xb8lger\n_START_PARAGRAPH_\nBokserprotokollen var et ytterligere slag mot den lille integritet som Qing-dynastiet fremdeles m\xc3\xa5tte ha tilbake. Folk i Kina var allerede sv\xc3\xa6rt utilfredse med det korrupte og lite effektive Qing-styret. mange ble overbeviste om at Qing-regimet var helt styringsudyktig, og ble overbevist om at l\xc3\xb8sningen m\xc3\xa5tte ligge i et revolusjonerende systemskifte.'